ꞌKia̱ nga ijye ko̱ꞌsín iskosòn‑la̱ nga ya̱á si̱ìkasén‑naji̱n Italia,
jè Pablo ko̱ xi̱ta̱ preso ra iꞌka,
ya̱á kjonga̱tsja xi̱ta̱ ítjòn‑la̱ chíchàn ra ꞌmì Julio ra ya̱ chja̱‑ni jngó jtín chíchàn ra ꞌmì Emperador (ra síkinda̱ jè xi̱ta̱xá ítjòn ꞌtse̱ Roma).
Ya̱á tsitjàha̱ꞌse̱n‑ji̱n jngo chitso ra ya̱ ꞌtse̱ Adramitio ra ijye mejèn tíbitjo ra ya̱ tífì jngó jngó na̱xi̱ndá a̱ndi ndáchikon ꞌtse̱ nangi Asia.
Ti̱ꞌkoa̱ ya̱á tsakáhijtako̱‑naji̱n xi̱ta̱ ra ꞌmì Aristarco ra ya̱ i̱ꞌnde‑la̱ Tesalónica,
na̱xi̱ndá ra chja̱‑ni Macedonia.
Ra kjomà ma nchijòn,
ya̱á ijchò‑ji̱n na̱xi̱ndá ra kjijna a̱ndi nandá ra ꞌmì Sidón.
Jè Julio ndaá isìko̱ jè Pablo,
kitsjáꞌndeé‑ní nga kiì katsíjen‑la̱ jñà xi̱ta̱ ra nda báko̱,
mé‑ni nga jñà xi̱ta̱ kìi̱ isìsin‑la̱ Pablo.
ꞌKia̱ nga ítjo̱‑ji̱n ya̱ Sidón,
ꞌkoa̱á ꞌsín tsangìkjájton‑ji̱n ya̱ ra ijngoa‑la̱ nangi ra kjijnajin nandá ra ꞌmì Chipre,
nga̱ jè tjo̱,
ꞌkoa̱á ꞌsín tíꞌbé koni ꞌsín i̱nchimangí‑ji̱n tsiki.
ꞌKoa̱á ꞌsín tsatojin‑ji̱n ndáchikon nga tsitjàha̱ndi‑laji̱n i̱ꞌnde ꞌtse̱ Cilicia ko̱ Panfilia,
a̱kjòn ijchò‑ji̱n ñánda̱ ꞌmì Mira,
na̱xi̱ndá ra chja̱‑ni i̱ꞌnde Licia.
Jè xi̱ta̱ ítjòn‑la̱ chíchàn isakò jngo‑la̱ chitso ra ya̱ ꞌtse̱ Alejandría ra ya̱ tífì Italia;
ya̱á isìkjahaꞌsen‑naji̱n mé‑ni nga kjomà tsangì-isa‑naji̱n.
Kjín ni̱chjin tsinchimajin‑ji̱n ya̱ ndáchikon nga̱ xa̱án kijì jè chitso;
ꞌñó chjá ijchò‑naji̱n ya̱ kixi̱‑la̱ Gnido.
Jè tjo̱ mì kì kitsjáꞌnde‑la̱ jè chitso nga tsangì kixi̱‑ji̱n;
ꞌkoa̱á ꞌsín tsangìkjájton‑ji̱n ya̱ nangi Creta,
ya̱ kixi̱‑la̱ na̱xi̱ndá Salmón.
Tseé kjo̱hiꞌin kiꞌnià‑ji̱n nga tsatojin‑ndá jè chitso nga tíjngo a̱ndi ndáchikon ꞌtse̱ Creta.
ꞌÑó chjá ijchò‑naji̱n ya̱ i̱ꞌnde ñánda̱ ꞌmì Buenos Puertos ya̱ chrañaꞌtá‑la̱ na̱xi̱ndá Lasea.
Ijyeé kjìn ni̱chjin tsato;
ijyeé ꞌñó xkón tjín‑la̱ ya̱ a̱jin ndáchikon nga̱ tímachrañaá ni̱chjin cho̱ ꞌnchán ñánda̱ nga ꞌñó ꞌfiì tjo̱.
ꞌKoa̱á ma‑ni nga jè Pablo kitsjá‑la̱ ꞌén jñà xi̱ta̱,
kitsò‑la̱:
―ꞌA̱n,
ꞌkoa̱á ꞌsín machi̱ya‑na,
nga koni ꞌsín i̱nchimangié,
ꞌñó tse kjo̱skon tjín‑la̱;
si̱jchijaá‑leé jè chitso ko̱ jñà ꞌchá ra i̱jncha;
skanda tjín‑te‑la̱ kjo̱skon tsa ki̱yé ra jién.
Jè xi̱ta̱ ítjòn‑la̱ chíchàn,
jé isa̱ nda kiíꞌnchréhijon‑la̱ jè ni‑la̱ chitso ko̱ jè xi̱ta̱ ítjòn ra batéxoma‑la̱ jñà xi̱ta̱ ra síxáko̱ chitso.
Mì kì jè isìsin koni ꞌsín kitsò jè Pablo.
Ya̱ i̱ꞌnde ra̱kìi̱,
mì kì ma ya̱ sinchá chitso ꞌkia̱ nga ni̱chjin cho̱ ꞌnchán.
Jñà xi̱ta̱ ra ya̱ títsa̱jnaya chitso,
kjín ma‑ni ra ngásòn kitsò:
“Isa̱á nda‑ni tsa kítjo̱kajieén i̱ꞌnde ra̱kìi̱;
ko̱ ꞌki̱ ngaꞌñó‑lá ijo‑ná nga kijcheé ya̱ Fenice,
jngo i̱ꞌnde ra ti̱ i̱ chja̱‑ni nangi Creta ñánda̱ nga nda chon,
nga ti̱ꞌxá jngo i̱ꞌnde ya̱ a̱ndi ndáchikon nga ma ꞌfahaꞌsen chitso ya̱ nga kixi̱‑la̱ ñánda̱ kàtjì‑ni tsáꞌbí ko̱ ya̱ ngaskoán‑la̱;
ko̱ ya̱á ma ki̱tsa̱jneé nga katato‑la̱ jè ni̱chjin ꞌtse̱ cho̱ ꞌnchán.”
Jñà xi̱ta̱ ra síxáko̱ chitso,
ꞌkia̱ nga kijtse nga indaá tíꞌba tjo̱ ra ya̱ tínchrabá‑ni ya̱ nga kixi̱‑la̱ ñánda̱ bitjokátji‑ni tsáꞌbí,
ꞌkoa̱á ꞌsín isíkítsjen tsa ijyeé ko̱ma kongí‑ji̱n;
ꞌkia̱á ítjo jè chitso,
tsangì‑ji̱n ya̱ a̱jin ndáchikon ya̱ a̱ndi‑la̱ nangi Creta.
Tanga ꞌkia̱ nga ijye timajin‑ji̱n ya̱ ndáchikon,
ꞌjií jngo tjo̱xkón ra ya̱ inchrabà‑ni ya̱ ngaskoán‑la̱ ñánda̱ bitjokátji‑ni tsáꞌbí ra ꞌñó ꞌtsa ko̱ ra ꞌñó isìjtiya‑la̱ jè chitso,
a̱kjòn ꞌñó tsjahítsjá jè chitso.
Ngaji̱n,
mì ti̱ kì ma iníkáfaya‑naji̱n jè chitso,
nga̱ jè tjo̱,
mì ti̱ kì kitsjáꞌnde‑ni;
ta kiꞌtsìꞌnde jnchro‑ji̱n koni ꞌsín jè tjo̱ ìko̱‑naji̱n.
ꞌKoa̱á ꞌsín tsiꞌtà‑ji̱n ya̱ a̱jto̱n íꞌtsi̱n i̱ꞌnde ra ꞌmì Cauda;
ya̱ i̱ꞌnde ra̱kìi̱ mì tsa ko̱ꞌsín ta̱ ꞌñó tíꞌba tjo̱;
ta kjo̱hi̱ma̱á ma itjábé‑naji̱n jè chitso jtobá ra tjíꞌndo̱fe a̱jto̱n íꞌtsi̱n ra ìjngo.
ꞌKia̱ nga ijye itjábé‑naji̱n jè chitso jtobá,
naꞌñó tsikíꞌñókjá‑naji̱n jè chitso mé‑ni nga mì ko̱xa̱n‑la̱.
Jñà ra síxáko̱ chitso itsakjón‑la̱ tsa ya̱ ska̱jinꞌñó ya̱ i̱ꞌnde ñánda̱ ꞌñó i̱jncha chrjo̱ ya̱ i̱ꞌnde ra ꞌmì Sirte.
ꞌKoa̱á ma‑ni nga tsaje̱n‑ngi jè nikje ꞌtse̱ chitso ra ꞌmì bela̱;
tà ꞌkoa̱á ꞌsín kiìko̱ tjo̱ jè chitso.
ꞌKia̱ ma nchijòn,
jè tjo̱xkón takó ꞌñó jchán tíꞌba.
ꞌKia̱á tsachrje jñà ꞌchá ra i̱jncha ya̱ chitso;
tsikíxten‑jín ya̱ ndáchikon [mé‑ni nga katamajna̱-isa‑ni chitso].
Ra kjomà jàn ni̱chjin,
jñà sabá xi̱ta̱ ra síxáko̱ chitso tsachrje ijye tsajmì ra machjeén nga maxáko̱ chitso nga tsikíxten‑jín ya̱ ndáchikon.
Kjín ni̱chjin mì kì ti̱ kijcha‑naji̱n tsáꞌbí ko̱ nitse,
nga̱ kjìn ni̱chjin isincha ifi.
Koni ꞌsín nga ꞌñó tíꞌbanè‑naji̱n jè jtsí xkón,
ꞌkoa̱á ꞌsín iníkítsjen‑ji̱n,
tsa mì ti̱ kì ma kítjo̱kajin‑naji̱n ya̱ a̱jin ndáchikon.
Nga̱ ijyeé kjokjín ni̱chjin mì ti̱ kì i̱nchibichi‑naji̱n,
jè Pablo tsasijna kixi̱‑ní,
kitsò‑la̱ jñà xi̱ta̱:
―Ndaá‑la kjomà tsa ta inisin‑ná koni ꞌsín nga kíxian‑no;
tsa ta mì ítjo̱kajieén ya̱ nangi Creta,
mí‑la kì ko̱ꞌsín tímaꞌtieén nga i̱nchinikjieén kjo̱hiꞌin ko̱ inchinìjchìjeé jñà tsajmì‑ná.
Tanga ꞌndi̱ ꞌndi̱,
kì tà chjàn makájno‑no;
nga̱ ngaꞌtsì‑ná ni̱jngo ra ki̱yé;
tà jé chitso ra jchi̱ja.
Na̱ti ni̱tje̱n,
jngo nijñá kaꞌbì‑na;
jngo ìkja̱li̱ kaꞌfiíjkón‑na ra jè Nainá kàsíkasén,
jè Nainá ra ya̱ fìꞌta‑la̱ ꞌa̱n ko̱ ra ya̱ síxáꞌta‑la̱,
nga kàtsò‑na:
“Ji̱ Pablo,
kì tà chjàn skon‑jìn;
kjo̱ꞌñó tjín‑ni nga kijchi ya̱ ngixko̱n César,
xi̱ta̱xá ítjòn‑la̱ Roma;
ta nga̱tjì‑la̱ kjoa̱nda ra títsjá‑li Nainá,
ni̱jngo ki̱yá xi̱ta̱ ra ya̱ títsa̱jnayako̱‑li chitso.”
ꞌÑó ꞌtè‑la takòn.
ꞌA̱n mì kì síkájno jiàa̱n.
Beé‑la̱ takoàa̱n,
ꞌkoa̱á ꞌsín ki̱tjasòn koni ꞌsín ijye kàtsò‑na jè ìkja̱li̱.
Tanga tjínè‑la̱ nga ya̱ ki̱jchò sasíjna jè chitso ñánda̱ tíjna jngo nangi ra kjijnajin‑ndá.
ꞌKia̱ nga ijye tsato jò xomàna̱ nga timajin‑ji̱n ya̱ ndáchikon ra ꞌmì Adriático,
jè chitso,
fìko̱jen fìko̱kjá jè tjo̱.
Jngo ni̱tje̱n,
ijchó‑la tsa masen ni̱tje̱n,
jñà xi̱ta̱ ra i̱nchisíxáko̱ jè chitso,
ꞌkoa̱á kjomà‑la̱ koni tsa ijyeé i̱nchibijchó chraña‑ji̱n ñánda̱ nangi.
Isìchi̱ba̱‑ní kóꞌki na̱nga̱ jè nandá skanda ya̱ a̱ꞌta nangi;
kijtse‑ní nga kan nanga na̱nga̱ kjijna‑isa nandá.
ꞌKia̱ nga kijì‑isa jè chitso;
isìchi̱ba̱á india‑ni;
ta chrjoꞌòn nanga na̱nga̱‑isa.
Itsakjón‑la̱ tsa jñà na̱jo̱ ra tjín ya̱ a̱jin nandá ska̱kjo‑ko̱ jè chitso.
ꞌKoa̱á ma‑ni nga ijòn ki̱cha̱ ra ka̱nchó kjòn isìkatsajongi‑ndá ya̱ a̱jto̱n íꞌtsi̱n chitso ra tsasìko̱ nga mì kì ki̱ji̱‑isa,
ko̱ chja̱ꞌta ko̱ ꞌsa̱‑ila̱ Nainá mé‑ni nga ndi̱to̱n kataꞌse i̱sén.
Ngaꞌtsì jñà xi̱ta̱ ra síxáko̱ chitso mején‑la̱ nga ko̱nga chijé;
ꞌkoa̱á ꞌsín kiꞌsìn koni tsa jñà ki̱cha̱ ra ka̱nchó kjòn si̱ìkatsajongi‑ndá ya̱ sko̱ chitso;
tsikíꞌtsia̱ nga iskanijen ya̱ a̱jin nandá jè chitso ra jtobá ꞌkioo̱.
Tanga jè Pablo,
kitsó‑la̱ jè xi̱ta̱ ítjòn‑la̱ chíchàn ko̱ jñà chíchàn ra iꞌka:
―Tsa ko̱nga jñà xi̱ta̱ kìi̱,
jién,
mì kì ko̱ma kítjo̱kajieén ya̱ ndáchikon.
Jñà chíchàn ꞌkia̱á tsateꞌñó jè chitso jtobá nga katakàtje̱n‑jin ya̱ a̱jin ndáchikon.
ꞌKia̱ nga tínchrabá ꞌse i̱sén,
jè Pablo kitsó‑la̱ ngaꞌtsì jñà xi̱ta̱:
―Ijyeé tjín‑la̱ jò xomàna̱ nga titsa̱jnachjeén nga ta jè i̱nchichiñá‑lá mé ra ko̱maꞌtieén.
ꞌKoa̱á ꞌsín síjé‑no,
nga machjeén‑ní nga ti̱chioò mé‑ni nga ꞌse̱‑no ngaꞌñó.
Nga̱ ngaꞌtsì‑no ra titsa̱hijyo i̱jndíi̱,
kì tà chjàn níkájno,
nga̱ ni̱mé ra ko̱ma‑no,
skanda mí kì jchi̱ja jngo tsja̱‑skò.
ꞌKia̱ nga ijye ko̱kitsò jè Pablo,
iskábé ni̱ño̱ nchra̱jín,
kitsjà‑la̱ kjo̱nda Nainá.
A̱kjòn isìjòya jè ni̱ño̱ nchra̱jín ko̱ tsakjèn.
Ngaꞌtsì xi̱ta̱,
ꞌkia̱ nga ijye ꞌñó tsiꞌké‑la̱ ikon,
ti̱ꞌkoa̱á tsakjén‑te.
Ta ngaꞌtsì‑naji̱n jò sindo̱ ko̱ jàn‑kan ko̱ chrjoꞌòn jngo ma‑naji̱n ra ya̱ titsa̱jnaya‑ji̱n chitso.
ꞌKia̱ nga ijye nda tsakjèn ijye xi̱ta̱,
jñà ꞌchá trigo ra i̱jncha ya̱ chitso,
ya̱á tsikíxten‑jín ya̱ ndáchikon mé‑ni nga katamajna̱-isa‑ni jè chitso.
ꞌKia̱ nga ijye nda kiꞌse i̱sén,
jñà xi̱ta̱ ra síxáko̱ chitso,
mì kì bexkon ñánda̱‑ni i̱ꞌnde ra ijchò‑ji̱n;
tanga kijtse‑ní nga kjijnaá jngo i̱ꞌnde ñánda̱ nga ꞌfahaꞌsen‑kjá chrja‑la̱ ndáchikon ñánda̱ nga i̱jncha chrjo̱;
ko̱ ꞌkoa̱á ꞌsín kjomejèn‑la̱ tsiki nga ki̱jchòko̱ jè chitso skanda ján ñánda̱ i̱jncha chrjo̱.
Tsateꞌñó jñà naꞌñó ra tjítéꞌñó‑ni chitso.
Jñà ki̱cha̱ ra ka̱nchó kjòn,
ta ya̱á isìhijyongí ya̱ ndáchikon.
Ko̱ iskíjnda̱ꞌñó jñà yá ra síxáko̱ nga fìko̱ kixi̱‑ni chitso.
A̱kjòn iskimítje̱n jè nikje ra bítse‑la̱ tjo̱ nga mahítsjá.
A̱kjòn tsikíꞌtsia̱ nga kijì kixi̱ ñánda̱ nga kjijna jè i̱ꞌnde ñánda̱ nga i̱jncha chrjo̱.
Tanga ya̱á iskajinꞌñó ñánda̱ i̱jncha chrjo̱ ya̱ a̱jin ndáchikon.
Jè sko̱ chitso ya̱á iskajinꞌñó;
mì kì ti̱ kjomà kjojtiya‑ni.
A̱kjòn kjoꞌtsia̱ nga kjòxi̱ jè tjàꞌtsin chitso,
nga̱ jé ngaꞌñó‑la̱ nandá isìxi̱.
Jñà chíchàn mején‑la̱ nga isìꞌken jñà xi̱ta̱ ra i̱nchifì kjo̱hiꞌin,
nga̱ majìn‑la̱ nga kjoa̱achinga ya̱ a̱jin ndáchikon.
Tanga jè xi̱ta̱ ítjòn‑la̱ chíchàn,
mì kì kitsjáꞌnde.
Nga̱ jé ra mejèn‑la̱ nga mì kì ki̱yá jè Pablo.
Ta isa̱á jnchro kitsjà kjo̱hixi̱,
kitsò:
―Tsa yá ra ma‑la̱ nandá,
katafì ítjòn mé‑ni nga ko̱ma ki̱jchò‑ni ñánda̱ nga nangi;
ko̱ jñà xi̱ta̱ ra iꞌka ra mì kì ma‑la̱ nandá,
íte katjasòn nga katafìsòn nandá ko̱ tsa majìn,
jñà íte xkoa̱‑la̱ chitso katasíchjeén ―kitsò jè xi̱ta̱ ítjòn‑la̱ chíchàn.
Ko̱ ꞌkoa̱á ꞌsín kjomà‑ni nga nda ijchò ijye‑ji̱n ñánda̱ nga nangi.
ꞌKia̱ nga ijye nda ítjo̱jin tsje‑ji̱n ya̱ ndáchikon,
ya̱á kiꞌsena̱jmí‑naji̱n nga ya̱ i̱ꞌnde ra̱kìi̱,
Malta ꞌmì.
Jñà xi̱ta̱ ra ya̱ i̱ꞌnde‑la̱,
ndaá isìko̱‑naji̱n;
tsikítseé‑naji̱n niꞌí nga ma tsikìtsa̱ꞌngì‑ji̱n,
ta nga̱tjì‑la̱ nga jtsí tíꞌba ko̱ ꞌnchán tíma.
Jè Pablo tsikíxkó chiba chikín kixì.
ꞌKia̱ nga tsinchájin ya̱ niꞌí,
jngo ye̱ itjokàjin ya̱ niꞌí nga tsjè kjomà‑la̱;
tsiꞌké‑la̱ ya̱ tsja Pablo.
Jñà xi̱ta̱ ra ya̱ i̱ꞌnde‑la̱ ꞌkia̱ nga kijtse nga jè ye̱ tjo̱ꞌbángi ya̱ tsja Pablo,
kitsó‑la̱ xákjién:
―Jè xi̱ta̱ ra̱kìi̱,
xi̱ta̱á‑la kisiꞌken;
nga̱ ni̱ꞌsín nda kabitjokàjin‑ni ya̱ ndáchikon,
jé‑la ngaꞌñó‑la̱ i̱sàꞌnde nga tjín‑la̱ kjo̱hixi̱,
majìn‑la̱ nga kíjnakon.
Tanga jè Pablo,
tsikítsajneé tsja nga isìkàtje̱n‑jin niꞌí jè ye̱;
ko̱ ni̱mé ra kjomà‑la̱.
Ngaꞌtsì xi̱ta̱,
ꞌkoa̱á ꞌsín i̱nchikoñá tsa ki̱tjoyaá tsja ko̱ tsa ki̱yá‑ní;
ꞌkia̱ nga kijtse nga ijyeé kjìn hora tsato nga ni̱mé ra kjomà‑la̱,
jahatjìyaá‑la̱ kjo̱bítsjen‑la̱,
kitsò‑la̱ xákjín:
―Nainá‑la.
Ya̱ chrañaꞌtá‑la̱ i̱ꞌndee̱ ñánda̱ nga ijchò‑ji̱n,
kjínꞌnde nangi kjihijyo ra chja̱ꞌnda jè xi̱ta̱ ra tíjna ítjòn ya̱ i̱ꞌnde ra̱kìi̱,
jè ra ꞌmì Publio.
Jàn ni̱chjin kitsjáꞌnde‑naji̱n nga ya̱ itsjahijyo‑naji̱n;
ko̱ ꞌñó nda isìsin‑naji̱n.
Jñà ni̱chjin kìi̱,
jè na̱ꞌìn‑la̱ Publio,
kiya‑ní;
títìjnga‑ní ko̱ xo̱jmá jní tíꞌfa‑la̱.
Pablo kiìkatsíjeén‑la̱,
a̱kjòn ꞌkia̱á kiìchja̱ꞌta‑la̱ Nainá,
ko̱ tsakásòn‑la̱ tsja;
ko̱ kjondaá‑ni.
ꞌKia̱ nga kiíꞌnchré jñà xi̱ta̱ ra kiya ya̱ i̱ꞌnde ra̱kìi̱,
ti̱ꞌkoa̱á inchrabà‑te ya̱ ñánda̱ tíjna Pablo.
Ko̱ kjonda ijyeé‑ni jñà ra ꞌjìoo̱.
Jñà xi̱ta̱,
ꞌñó nda isìsin‑naji̱n;
ko̱ ꞌkia̱ nga tsangì‑naji̱n nga ichjíbé ìjngo‑isa‑ji̱n chitso,
isiꞌka ijyeé‑naji̱n ngaꞌtsì tsajmì ra ko̱chjeén‑naji̱n ya̱ ndi̱yá.